Lav et referat af nedenstående tekst:

Tekst:
Dagene op til jul, juledag og juleaften tilbringer Daniel Nygren Christensen normalvis sammen med sin familie i Hirtshals. Julesangene kører i radioen, der spises vaniljekranse og juleslik, og Disneys juleshow følges i fjernsynet. Vanen tro indtages der flæskesteg og and til den helt store guldmedalje. Men sådan bliver det imidlertid ikke i år for den 23-årige nordjyde, der flyttede til London, da han fik sin drømmeelevplads i Louis Vuitton Det skyldes, at Danmark mandag formiddag lukkede for al flytrafik fra Storbritannien i 48 timer, således forbuddet om at rejse til Danmark gjaldt indtil den 23. december. Tirsdag aften blev lukningen forlænget med yderligere to døgn, så den strækker sig frem til midnat den 24. december. Lukningen kom i kølvandet på, at den britiske premierminister Boris Johnson på et pressemøde oplyste, at der var fundet en meget smitsom covid-19-variant i England. Som følge deraf lød det fra transportminister Benny Engelbrecht (S) i en pressemeddelelse: - Det muterede coronavirus, som hurtigt har bredt sig i London og andre dele af England, kan ifølge sundhedsmyndighederne gøre det sværere at kontrollere smitten. Den nedslående besked førte så til, at nordjyske Daniel Nygren Christensen nu er nødsaget til at holde jul alene. - Det er forfærdeligt, at jeg ikke kan komme hjem at holde jul. Det påvirker mig rigtig meget. Der findes næsten ikke noget, der er bedre end julen. Så det er meget følelsesladet, at jeg ikke kan komme hjem. Det er er hårdt slag, siger han. Daniel havde ellers sat næsen op efter en hyggelig jul i samvær med familien. Flybilletten var bestilt, og han var så småt klar til at drage mod nordligere himmelstrøg den 23. december, hvor hans fly skulle være lettet. Cancelled. Sådan lød beskeden i mailen, der tikkede ind i Daniels indbakke. - Det er virkelig trist, at jeg ikke kan komme hjem og opleve glæden i min families øjne, når der skal åbnes pakker. I år skulle han have afholdt jul sammen med sin far, fætter, søster og bror. Nu kommer juleaften i stedet til at foregå i hans egen lejlighed i West Kensington i London. - Det bliver nok ikke til den helt store julemiddag. Jeg gider ikke lave mad i flere timer for derefter bare at spise det selv. Men mon ikke jeg forsøger at få lidt dansk juletradition indover det. Lige nu prøver jeg bare at skubbe det lidt i baggrunden, at jeg skal holde jul alene, siger Daniel Nygren Christensen. Britiske restriktioner betyder nemlig, at indbyggere i området, hvor Daniel bor, ikke må holde jul med andre end dem, de bor sammen med. Det er ikke kun selskab, han må spejde langt efter i år. Gaver får han heller ikke fornøjelse af at pakke op til tiden, da det ikke har været muligt at få tilsendt pakker fra Danmark. Det er dog et plaster på såret for den 23-årige nordjyde, at han kan FaceTime med sin familie i løbet af aftenen. - Så lidt jul bliver der måske alligevel, selvom det på ingen måde bliver det samme, slutter Daniel.

Referat:
Usikkerhed om smitsom covid-19-mutation betyder, at nordjyske Daniel Nygren Christensen må holde jul alene i London. Knap 1500 kilometer væk fra familien i Hirtshals.